钦定古今图书集成/明伦汇编/官常典/第537卷 > 唐云
## 钦定古今图书集成/明伦汇编/官常典/第537卷 > 唐云

按《明外史张信传》：燕兵起时，有唐云者，不知所自起，
为燕山中护卫指挥。燕王既杀张昺、谢贵等，指挥彭
二，攻端礼门不克，死。将士犹据九门，闭瓮城，陈戈戟
内向。张玉等帅甲夜袭之，已克其八，惟西直门不下。
王令云解甲，骑马导从如平时。谕守者曰：“天子已听
王自制一方，汝等急退，后者戮。”云于诸指挥中年最
长，素信谨，将士以为不欺我，遂散。时众心未附，云告
以天意所向，众乃定。云从王久，出入左右，王倚任焉。
先后出师，留辅世子居守。南兵数攻城，守甚力，战未
尝失利。王称帝，封新昌伯，世指挥使。明年秋卒